รัฐบาลไทย-ข่าวทำเนียบรัฐบาล-พม. เร่งช่วยเหลือเด็กชายที่ถูกครูสอนพิเศษล่วงละเมิด ที่ จ.บุรีรัมย์
วันพุธที่ 3 สิงหาคม 2565
พม. เร่งช่วยเหลือเด็กชายที่ถูกครูสอนพิเศษล่วงละเมิด ที่ จ.บุรีรัมย์
พม. เร่งช่วยเหลือเด็กชายที่ถูกครูสอนพิเศษล่วงละเมิด ที่ จ.บุรีรัมย์
วันที่ 17 ก.ค. 65 เวลา 16.00 น.นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า จากกรณีที่มีการนําเสนอข่าว กรณีครูสอนพิเศษล่วงละเมิดเด็กชายแล้วถ่ายคลิปนําไปขายทางสื่อออนไลน์ ที่จังหวัดบุรีรัมย์ นั้น กระทรวง พม. โดยบ้านพักเด็กและครอบครัวจังหวัดบุรีรัมย์ (บพด.บุรีรัมย์) ได้ร่วมดําเนินการกับหน่วยปฏิบัติการปราบปรามการล่วงละเมิดทางเพศต่อเด็กทางอินเทอร์เน็ต (TICAC) ภาค 3 ตํารวจภูธรจังหวัดบุรีรัมย์ และชุดสืบสวนสถานีตํารวจภูธรประโคนชัย จังหวัดบุรีรัมย์ จนกระทั่งสามารถจับกุมผู้ต้องหาได้เมื่อวันที่ 25 มิถุนายน 2565 พบว่า เป็นนักศึกษาชายระดับอุดมศึกษา ชั้นปีที่ 4 อายุ 22 ปี ถูกดําเนินคดีข้อหาครอบครองสื่อลามกอนาจารเด็ก อีกทั้งได้กระทําอนาจารและล่วงละเมิดเด็กชาย โดยมีเด็กที่เข้าข่ายถูกละเมิด กระทําอนาจาร และถ่ายภาพ จํานวน 7 คน อายุระหว่าง 10 -16 ปี และเมื่อวันที่ 27 มิถุนายน 2565 บพด.บุรีรัมย์ พร้อมด้วยนักจิตวิทยาและนักสังคมสงเคราะห์ ได้ลงพื้นที่เพื่อสอบข้อเท็จจริงเด็กทั้ง 7 คน เพื่อวางแนวทางในการช่วยเหลือและประสานพนักงานสอบสวนส่งเด็กทั้ง 7 ราย ตรวจร่างกายและพิสูจน์ทางนิติวิทยาศาสตร์ จากนั้นได้สืบเสาะข้อเท็จจริงและขยายผล พบว่ามีผู้เสียหายซึ่งเป็นเด็กชายเพิ่มเติมจากเดิมอีก 10 คน
นางสาวแรมรุ้งกล่าวต่อไปว่า เมื่อวันที่ 29 มิถุนายน 2565 ได้มีการประชุมทีมสหวิชาชีพร่วมกันเพื่อวางแผนการดําเนินงานต่อไป พบว่าที่ผ่านมา ผู้ต้องหาได้มีการโทรศัพท์ติดต่อกับผู้ปกครองเด็กบางรายให้มาพบ พูดคุย เคลียร์ปัญหาให้จบ หรือไม่ให้เอาเรื่อง แต่ไม่สําเร็จ บพด.บุรีรัมย์ จึงจะทํางานกับครอบครัวเพื่อคุ้มครองสวัสดิภาพเด็กอย่างรอบครอบรัดกุม เพราะผู้ต้องหาและเด็กอยู่ในชุมชนเดียวกันจําเป็นต้องมีแนวทาง วิธีการ มาตรการที่ทํางานร่วมกันทั้งทางโรงเรียน กํานันผู้ใหญ่บ้าน และชุมชน โดยจะประสานงานกับครูประจําชั้นให้นําเด็กเข้าพบนักจิตวิทยาเพื่อทําแบบทดสอบสภาวะทางจิตและหาแนวทางที่เหมาะสมในการให้ความช่วยเหลือ จากนั้นเมื่อวันที่ 30 มิถุนายน 2565 บพด.บุรีรัมย์ พร้อมด้วยนักสังคมสงเคราะห์ ได้ลงพื้นที่เกิดเหตุเพื่อชี้แจงทําความเข้าใจกับโรงเรียนและผู้ปกครองเด็กผู้เสียหายในคดีทั้งหมดแล้วให้รับทราบและมีความเข้าใจในขั้นตอนกระบวนการทางกฎหมาย และแนวทางการให้ความช่วยเหลือเด็กผู้เสียหายของ บพด.บุรีรัมย์ โดยเฉพาะผู้ปกครองได้คลายความกังวลใจและพร้อมที่จะให้ความร่วมมือกับพนักงานสอบสวนในการนําเด็กเข้าพบพนักงานสอบสวนและให้ความร่วมมือในขั้นตอนต่างๆ ต่อไป
นางสาวแรมรุ้งกล่าวต่อไปอีกว่า เมื่อวันที่ 12 กรกฎาคม 2565 ได้มีการประชุมทีมสหวิชาชีพร่วมกันเพื่อติดตามความคืบหน้าเกี่ยวกับคดีจากพนักงานสอบสวน โดยได้แจ้งว่า มีการนําตัวเด็กผู้เสียหายทั้ง 6 ราย เข้าให้ปากคํากับทีมสหวิชาชีพตามประมวลกฎหมายวิธีพิจารณาความอาญา (ป.วิ อาญา) ที่สํานักงานอัยการจังหวัดบุรีรัมย์เรียบร้อยแล้ว ซึ่งพนักงานสอบสวนจะได้เรียกผู้ต้องหามาพบเพื่อแจ้งข้อกล่าวหาเพิ่มเติม สําหรับเด็กอีก 10 ราย และได้มอบหมายให้คณะพนักงานสอบสวนรับผิดชอบเกี่ยวกับการดําเนินงาน จํานวน 2 คน โดย บพด.บุรีรัมย์ รับผิดชอบในการเตรียมความพร้อมเด็ก จํานวน 2 คน เช่นเดียวกัน และประสานสํานักงานยุติธรรมจังหวัดบุรีรัมย์ เพื่อยื่นคําร้องขอรับค่าตอบแทนผู้เสียหายในคดีอาญาให้กับเด็กทั้ง 17 ราย ทั้งนี้ บพด.บุรีรัมย์ จะลงพื้นที่เพื่อชี้แจงทําความเข้าใจกับผู้ปกครองอีกครั้ง หากพบว่าผู้เสียหายไม่สบายใจที่จะอยู่ในพื้นที่ บพด.บุรีรัมย์ จะพิจารณานําเด็กเข้ารับการคุ้มครองสวัสดิภาพชั่วคราวต่อไป
นางสาวแรมรุ้งกล่าวเพิ่มเติมว่า กระทรวง พม. พร้อมให้ความช่วยเหลือและคุ้มครองผู้เสียหายที่ถูกล่วงละเมิดทางเพศอย่างเต็มที่ และขอให้พ่อ แม่ ผู้ปกครอง ได้ดูแลเอาใจใส่ ให้ความอบอุ่นแก่บุตรหลานอย่างใกล้ชิดคอยสังเกตพฤติกรรมและพูดคุยสอบถามทุกข์สุขอย่างสม่ําเสมอ ซึ่งเป็นการสร้างเกราะคุ้มภัยที่สําคัญในการป้องกันไม่ให้บุตรหลานของท่านตกเป็นผู้เสียหาย โดยเฉพาะจากผู้ใกล้ชิดที่แสวงหาผลประโยชน์จากเด็ก อีกทั้งเป็นการช่วยกันสร้างสังคมที่ปลอดภัยและน่าอยู่สําหรับทุกคน ทั้งนี้ สามารถติดต่อขอความช่วยเหลือตลอด 24 ชั่วโมง ได้ที่ 1) สายด่วน พม. โทร. 13002) กรมกิจการเด็กและเยาวชน (ดย.)3) บ้านพักเด็กและครอบครัวทั่วประเทศ 4) Application คุ้มครองเด็ก และ 5) กรมกิจการสตรีและสถาบันครอบครัว (สค.)